
הכנסת העשרים
מושב רביעי
<פרוטוקול מס' 214>
מישיבת ועדת החוץ והביטחון
יום רביעי, ב' בטבת התשע"ח (20 בדצמבר 2017), שעה 10:04
<סדר היום:>
<הצעות לסדר-היום: מיועדות לשירות ביטחון יוחתמו בבתי הספר, במקום בבית הדין הרבני, על "הצהרת דתיות" לפטור מצה"ל>
נכחו:

<חברי הוועדה:> 
אבי דיכטר – היו"ר
אמיר אוחנה
יואב בן צור 
עמר בר-לב 
ענת ברקו 
מרדכי יוגב 
עליזה לביא 
מנחם אליעזר מוזס 
שולי מועלם-רפאלי 
יעקב פרי

מיכל רוזין 
אלעזר שטרן
עפר שלח 
חברי הכנסת:
יעקב אשר

מיקי לוי

אורי מקלב
<מוזמנים:> 
	סא"ל צחי רביבו
	–
	ס' מפקד מיטב, אכ"א, צה"ל

	דרור גרנית
	–
	עו"ד, ייעוץ וחקיקה, משרד המשפטים

	בועז קולומבוס
	–
	חבר הנהלה, מינהל החינוך הדתי, משרד החינוך

	מוטי אלמליח
	–
	מנהל אגף בכיר, תקציב ופיקוח, רשות השירות הלאומי אזרחי

	נעם עמרן
	–
	עו"ד, יועץ משפטי, רשות השירות הלאומי האזרחי


	סיון לייב יעקובסון
	–
	דוברת ורכזת תקשורת, קולך - פורום נשים דתיות

	שגיא אגמון
	–
	סמנכ"ל עמותת לחופש דת ושוויון

	יפעת סלע
	–
	מנכ"לית אלומה

	אבנר פורת
	–
	חותם


<ייעוץ משפטי: >
איילת לוי
<מנהל/ת הוועדה:>
שמואל לטקו
<רישום פרלמנטרי:>
אהובה שרון, חבר תרגומים
<מיועדות לשירות ביטחון יוחתמו בבתי הספר, במקום בבית הדין הרבני, על "הצהרת דתיות" לפטור מצה"ל – בקשה לדיון מהיר של חה"כ רוזין מיכל>
<מיועדות לשירות ביטחון יוחתמו בבתי הספר, במקום בבית הדין הרבני, על "הצהרת דתיות" לפטור מצה"ל – בקשה לדיון מהיר של חה"כ ברקו ענת>
<מיועדות לשירות ביטחון יוחתמו בבתי הספר, במקום בבית הדין הרבני, על "הצהרת דתיות" לפטור מצה"ל – בקשה לדיון מהיר של חה"כ לוי מיקי>
<מיועדות לשירות ביטחון יוחתמו בבתי הספר, במקום בבית הדין הרבני, על "הצהרת דתיות" לפטור מצה"ל – בקשה לדיון מהיר של חה"כ עזריה רחל>
<מיועדות לשירות ביטחון יוחתמו בבתי הספר, במקום בבית הדין הרבני, על "הצהרת דתיות" לפטור מצה"ל – בקשה לדיון מהיר של חה"כ מיכאלי מרב>
<היו"ר אבי דיכטר:>
בוקר טוב לכולם. אני מקווה שכולם מאוששים מהנר האחרון של חנוכה.

אנחנו מקיימים דיון המשך לדיון שהתקיים ב-3 באוגוסט בנושא של המקום בו מועמדות לשירות ביטחוני יוחתמו על הצהרות דת או איך מועמדת לשירות ביטחוני חותמת על הצהרת דת. המילה מוחתמות היא לא טובה. הדיון היה המשך לבקשה לדיון מהיר של מספר חברי כנסת – מיכל רוזין, ענת ברקו, מיקי לוי, רחל עזריה ומרב מיכאלי – ואני רואה שחלקם נמצאים כאן. בסיכום שלי בדיון הקודם הודעתי שהדיון הבא יהיה באוקטובר, איחרנו אותו, וביקשתי שמשרדי הממשלה הרלוונטיים – משרד המשפטים, משרד החינוך ומשרד הביטחון – יאמרו מה עמדתם כי העמדה הזו לא הושמעה בדיון הקודם.

לכן אני רוצה לפתוח את הדיון ועוד לפני חברי הכנסת לתת את זכות הדיבור למשרדי הממשלה שיאמרו את עמדתם. משרד החינוך, משרד המשפטים ומשרד הביטחון, בבקשה.

<איילת לוי:>
הדיון פתוח על פי סעיף 120ב(2).

<היו"ר אבי דיכטר:>
כן. הדיון הוא דיון פתוח לפי סעיף 120ב(2).

<בועז קולומבוס:>
בוקר טוב. חנוכה שמח. אני נציג משרד החינוך, חבר הנהלה במינהל החינוך הדתי. חשוב לי להזכיר או לומר שלא הגיעה בקשה רשמית למשרד החינוך בעניין של הבקשה לשינוי. אנחנו היינו כאן בדיון הקודם. אנחנו מודעים לבעייתיות במצב הקיים בכך שבנות נדרשות לנסוע בכוחות עצמן, לעתים למרחק גדול, לבתי הדין הרבניים על מנת לחתום על ההצהרה. בעיקר באזורים או בערים פריפריאליות בהן אין בית דין, הבנות נדרשות לנסיעה ארוכה שלוקחת זמן רב והפסד יום לימודים. המציאות אליה הן נחשפות לעתים בבתי הדין בזמן שהן באות לחתום היא מציאות שלא תמיד – מהבדיקה שאנחנו עשינו – אנחנו היינו שמחים שהן תחשפנה אליה בהיבטים של ההתרחשויות בבית הדין. 

לכן, פתרונות אחרים מבחינתנו בהחלט יכולים לבוא בחשבון. מאידך, ברור לנו שאין מקום שהחתימה תיעשה בתוך בית הספר עצמו. אנחנו לא רואים בזה שום עניין וחשיבות. אנחנו חושבים שזה רק עלול לייצר יותר מתח ומורכבות. כל פתרון שיקל על הבנות שמעוניינות בכך לעשות את זה בקרבת מקום מגוריהן ואיננו יכול להיות קביל ומתאים, אנחנו - - -

<ענת ברקו (הליכוד):>
אולי נתחיל לגייס לצה"ל וניתן פטורים מצה"ל גם בבתי הספר? אולי זה רעיון טוב. לכולם.

<קריאה:>
יבואו אליך הביתה.

<ענת ברקו (הליכוד):>
נכון. בבית.

<עליזה לביא (יש עתיד):>
אדוני, זה בדמנו.

<היו"ר אבי דיכטר:>
חברי הכנסת, אני שמח מאוד על הנוכחות המאוד מכבדת של חברי הכנסת. זר שהיה נקלע לחדר, היה חושב שהדיון הוא בסוגיה, אבל אני מבקש בכוונת מכוון לשמוע את עמדת המשרדים. אני מבקש מהמשרדים, אם אפשר, לומר עמדה ולא מה לא מפריע לכם. תאמרו מה אתם רוצים.
<בועז קולומבוס:>
הקדמתי ואמרתי. היוזמה לעניין הזה לא באה מצד משרד החינוך. היוזמה הועלתה כאן והופנתה אלינו כבקשה. עדיין לא הגיעה למשרד כל בקשה רשמית לשנות באופן עקרוני את המצב הקיים. לאור הדיון שעלה, בדיון שעשינו בתוך המשרד, החסרונות במצב הקיים הועלו ואנחנו מבינים אותם ומסכימים עם החיסרון הקיים. לכן ההצעה לאפשר מקום קרוב יותר כגון מועצות אזוריות או משרדי המועצות הדתיות ברשויות, פתרון שבעינינו נראה פתרון הגיוני, מקובל והוגן. זו עמדתנו.

<ענת ברקו (הליכוד):>
חמור מאוד.

<קריאה:>
לא בבית ספר. הוא הסביר שזה לא בבית ספר.

<ענת ברקו (הליכוד):>
לא בבית ספר. במועצה אזורית. אז יאללה, נעשה גם גיוסים במועצות אזוריות. הכול יתבצע שם.

<היו"ר אבי דיכטר:>
ענת, תוכלי לדבר אחר כך.

<בועז קולומבוס:>
זו עמדתנו.

<היו"ר אבי דיכטר:>
אין לכם מקום מועדף. יש לכם רק מקום בו אתם רואים חסרון.

<בועז קולומבוס:>
המקום שנראה לנו אפשרי ומתאים בהקשר הזה הוא במועצות האזוריות או בעיריות, בבניין המועצה הדתית.

<מיכל רוזין (מרצ):>
אין לשכת גיוס באזור?

<בועז קולומבוס:>
זאת הצהרה. 

<אורי מקלב (יהדות התורה):>
זה חלק טכני. זה עניין טכני.

<עליזה לביא (יש עתיד):>
מה הבעיה עם בתי הדין?

<בועז קולומבוס:>
אני אומר שוב. הנערה מגיעה לבית דין רבני, לעתים הוא מרוחק מאוד ממקום מגוריה, יש בזה חסרון וחוסר שוויון ביחס לבת המתגייסת שמגיעה ללשכת הגיוס.

<ענת ברקו (הליכוד):>
נכון, כי חוסר השוויון הוא בין מי שמתגייסת ומי שלא. זה חוסר השוויון הבולט.

<בועז קולומבוס:>
הפתרון המוצע הוא בעיריות ובמועצות הדתיות.

<היו"ר אבי דיכטר:>
שם יהיה דיין או שופט בפניו ניתן להצהיר.

<בועז קולומבוס:>
היא תוכל לבוא ולהצהיר.

<היו"ר אבי דיכטר:>
זו עמדת משרד החינוך.

<בועז קולומבוס:>
כן.

<היו"ר אבי דיכטר:>
תודה רבה. משרד המשפטים.

<מיכל רוזין (מרצ):>
לפני שאתה עובר למשרד המשפטים, יש לי שאלה למשרד החינוך. אחד הדברים שעלו כאן בדיון הקודם, ואני מודה שאני הפתעתי עד מאוד, היה שישב כאן אדם שאמר בצורה חד משמעית שהחינוך המועבר בבתי הספר של חמד לבנות, שפסק ההלכה אומר לא להתגייס לצבא. האם זה ימשיך להיות? זאת העמדה הרשמית של משרד החינוך והאם זה ממשיך. זה מאוד קריטי לדיון.

<היו"ר אבי דיכטר:>
הסוגיה היא מאוד חשובה אבל היא לא ממין הדיון שאנחנו עוסקים בו עכשיו.

<מיכל רוזין (מרצ):>
אני אסביר לך למה. אם זאת העמדה של משרד החינוך, אז בוודאי שזה משליך על השיטה שבה נותנים את הפטורים. יש קשר ישיר.

<היו"ר אבי דיכטר:>
אנחנו לא עוסקים במתן הפטור. 

<מיכל רוזין (מרצ):>
אני ביקשתי את הדיון.

<היו"ר אבי דיכטר:>
אני יודע. אם תקראי את הבקשה שלך לדיון ושל חברי הכנסת האחרים, הבקשה עוסקת בהצהרה.
<מיכל רוזין (מרצ):>
האם זה בשיטתיות או באופן אישי. אם משרד החינוך ממליץ להן לא להתגייס, השיטתיות היא מובנית.

<היו"ר אבי דיכטר:>
אני מבקש לעבור למשרד המשפטים. 

<עליזה לביא (יש עתיד):>
אבל אדוני, זאת הבעיה.

<היו"ר אבי דיכטר:>
זו לא בעיית הדיון הזה. 

<שולי מועלם-רפאלי (הבית היהודי):>
למה לדון על הבעיה בדלת האחורית? תזמני דיון.

<היו"ר אבי דיכטר:>
אני מבקש מנציג משרד המשפטים לתת לנו את עמדת משרד המשפטים בנושא המקום שבו מלש"בית צריכה לחתום על ההצהרה.

<דרור גרנית:>
שלום ובוקר טוב לכולם. אני אגדור את גבולות השיח, עד כמה שאני הבנתי אותו. זכותה של בת להצהיר את ההצהרה בדבר המניעה שלה לשירות קבועה לה בחוק בסעיף 40 לחוק שירות ביטחון ולמיטב הבנתי אין כאן שאלה לגבי סעיף 40 עצמו. הדיון הוא על היישום שלו.

<עמר בר-לב (המחנה הציוני):>
מה אומר סעיף 40?

<דרור גרנית:>
סעיף 40 לחוק שירות ביטחון אומר שהאישה – כהגדרת החוק – יכולה להצהיר בפני שופט או דיין של בית הדין הרבני באופן אישי כי היא שומרת שבת בבית ומחוצה לו, היא שומרת כשרות בבית ומחוצה לו וכי טעמים שבהכרה דתית מונעים ממנה לשרת בצבא.

<עמר בר-לב (המחנה הציוני):>
זה באופן אישי?

<מיכל רוזין (מרצ):>
לא. מקלב אומר שלא כתוב אישי.

<אורי מקלב (יהדות התורה):>
ודאי שזאת הגדרה אישית.

<דרור גרנית:>
משהצהירה את שלושת אלה בפני דיין או שופט בית משפט והוא מאשר שהיא הצהירה את זה, היא מביאה את הטופס לפוקד שהוא האורגן הצה"לי שבעצם אחראי על חוק הגיוס, או מפעיל את הגיוס, במלים פשוטות לשכת גיוס, והיא יכולה לעשות את זה על פי התקנות או באמצעות דואר רשום או במסירה אישית, ואז הפוקד בעיקרון צריך לפטור אותה. הוא אמור לפטור אותה. זה העיקרון.

סעיף 40 להבנתי, אני מרשה לעצמי לומר עד כמה שאני מבין, הוא לא מוקד השאלה כאן למרות שכמובן אפשר לקיים עליו דיון בהזדמנות אחרת כפי שציין היושב ראש. הדיון שלנו הוא על איך הוא מתיישם בפועל.

<עפר שלח (יש עתיד):>
כשאתה אומר דואר רשום, למי היא שולחת את הדואר הזה?

<דרור גרנית:>
ללשכת הגיוס. הדיון הוא על איך מיישמים את הסעיף. בעצם היה כאן מתווה שנדון בדיון הקודם - - -

<ענת ברקו (הליכוד):>
היא לא נדרשת להתייצב בלשכת הגיוס בכלל?

<דרור גרנית:>
היא יכולה למסור את ההצהרה או במסירה אישית או בדואר רשום, על פי התקנות.

<היו"ר אבי דיכטר:>
אנחנו בשאלות לדרור בדברים שהוא אומר ולא מעבר לזה.

<יעקב פרי (יש עתיד):>
אדוני היושב ראש, יש לי אולי איזושהי לקונה. מי רוצה לשנות?

<דרור גרנית:>
היוזמה לשינוי, למיטב הבנתי, מצדה של רשות השירות האזרחי.

<עליזה לביא (יש עתיד):>
השירות הלאומי.

<ענת ברקו (הליכוד):>
שמעודדת השתמטות מצה"ל כדי ללכת לשירות לאומי. זה הדבר הנורא. מה זה עניינם?

<היו"ר אבי דיכטר:>
בבקשה, דרור.

<דרור גרנית:>
למיטב הבנתי היוזמה לשיח ולדיון הזה היא יוזמה של רשות השירות האזרחי.

<יפעת סלע:>
בעקבות השינוי ההתנהגותי עלתה פנייה מכאן, מהכנסת, לשנות את החוק כיוון שהם ניצלו פרצה בחוק ושינו את ההתנהלות היום יומית שלהם.

<דרור גרנית:>
אני לא יודע. 

<עפר שלח (יש עתיד):>
לרשות השירות האזרחי אין סמכות להעלות אפילו את הבקשה הזאת. מי הגוף הממשלתי שמעלה את הבקשה הזאת?

<ענת ברקו (הליכוד):>
הנה, משרד החינוך רוצה לשתף פעולה עם זה.

<קריאה:>
לא היה כאן שום שינוי.

<קריאה:>
הם רוצים להקביל את עצמם לשירות בצה"ל.

<דרור גרנית:>
היה מתווה ראשון שנדון כאן בסיבוב הקודם. המתווה שהוצע לכתחילה דיבר על הגעתם של הדיינים אל בתי הספר, אל האולפנות - - -

<קריאה:>
שאת זה אנחנו מורידים.

<עליזה לביא (יש עתיד):>
מה זה מורידים? זה עדיין קיים.

<היו"ר אבי דיכטר:>
חבר'ה, תנו לדרור לדבר. בחור צנוע, מדבר בקול שקט, מנומס יתר על המידה בבניין הזה.

<דרור גרנית:>
המתווה הזה או הרעיון הזה למיטב הבנתי ירד מהפרק והוא לא על השולחן. גם משרד החינוך לא אהד את הרעיון מטעמיו שלו וגם חברי הוועדה בסיבוב הקודם הבהירו את עמדתם.
<ענת ברקו (הליכוד):>
כרגע שמענו שמשרד החינוך אוהב את הרעיון. לא בתי ספר אבל הוא עבר למשהו אחר.

<דרור גרנית:>
הוצע מתווה אחר לפיו הדיין יבוא אל אתר קרוב יותר אל מקום מגוריה של המלש"בית.

<ענת ברקו (הליכוד):>
הן לא נוסעות להצהיר בשיזפון או בסיירים. 

<דרור גרנית:>
זה מעלה מספר שאלות. אני אתן את השורה התחתונה והיא שאין לי שורה תחתונה. היות והמתווה הזה לא הועלה באופן סדור על הכתב ונשלח לנו, לא קיימנו עליו דיון סדור אצלנו במשרד המשפטים. 

<היו"ר אבי דיכטר:>
לא הבנתי. מאוגוסט ועד היום לא גיבשתם עמדה?

<דרור גרנית:>
לא קיבלנו נייר סדור שאומר שהמתווה אומר א', ב', ג' ויתבצע 1, 2, 3. משכך, גם לא התקיים דיון על מתווה כזה. זה נשאר ברמת הרעיון שמדבר על כך שהדיינים יגיעו אל מבנה או בניין של המועצה הדתית.

<מיכל רוזין (מרצ):>
אבל הוועדה הנחתה אתכם לגבש מתווה ולהביא אותו אחרי שלושה חודשים לכאן.

<דרור גרנית:>
אנחנו במשרד המשפטים לא מגבשים מתווה. אנחנו צריכים לראות אם יש קשיים משפטיים שעולים ממתווה שמוצע. משלא הועלה על הכתב מתווה ספציפי, אנחנו לא קיימנו עליו דיון.

<ענת ברקו (הליכוד):>
משרד החינוך דיבר על מתווה מאוד ברור. פעם ראשונה שאתה שומע את זה?

<דרור גרנית:>
לא. אני רוצה להתייחס למתווה הזה ברמת השאלות ולא ברמת התשובות. יש שאלה ראשונה שאני חושב שחבר הכנסת שלח נגע בה, אמנם לא ניסח אותה בדיוק בצורה כזאת, והיא השאלה האם נכון לתת את זכות סעיף 40. הזכות שמקנה סעיף 40 היא זכות של הפרט. כאן מוצע איזשהו מתווה שכאילו מדבר על להקל או להנגיש לתלמידות האלה את האפשרות לעשות שימוש בזכות הזאת אבל זה לא מובן מאליו. זאת אומרת, יש כאן את השאלה האם אנחנו דוחפים אותן לעבר עשיית שימוש בזכות שמשמעותה בעצם הזכות להוציא פטור משירות צבאי. זאת שאלה.

<ענת ברקו (הליכוד):>
זה משתמע כאילו החובה להוציא פטור משירות צבאי. באופן הזה שזה מוצג, זה הרבה יותר.

<דרור גרנית:>
זאת הייתה אחת הסיבות להתנגדות העיקרית למתווה שדיבר על בתי הספר, בגלל הלחץ וכדומה. כאשר זה נעשה באופן אישי, זאת אומרת, לא בתוך המסגרת של בתי הספר, לא בתוך כפייה, לא ברגע שבית הספר הקצה את כל השעה לכל הכיתה הזאת ועכשיו כל הכיתה תלך, באמת עולה השאלה עדיין האם כממשלה, כמדינה, כרשות מבצעת, אנחנו בעצם רוצים לעודד ניצול של הזכות כאשר הזכות לעצמה, כפרט, עומדת ועליה אין מחלוקת.

<עפר שלח (יש עתיד):>
אני יכול לשאול שאלה את היועצת המשפטית שלנו?

<היו"ר אבי דיכטר:>
לא. עדיין לא.

<עפר שלח (יש עתיד):>
יש כאן משהו שהוא התחלתי. להבנתי עד היום כל מה שנוגע ליישום כזה או אחר של חוק שירות ביטחון, ותיקון 40 הוא לחוק שירות ביטחון, הוא בסופו של דבר תחת משרד הביטחון. זאת אומרת, משרדים אחרים לא יקבעו – אני אעשה את זה מאוד פשטני - איפה, מתי ואיך אתה מקבל פטור. גם חרדים כידוע לי נדרשים להתייצב.

<ענת ברקו (הליכוד):>
להגיע ללשכת הגיוס.

<היו"ר אבי דיכטר:>
אנחנו עוסקים בסעיף שמשרד הביטחון עוד לא בתמונה.

<עפר שלח (יש עתיד):>
למה? הן מלש"ביות.

<היו"ר אבי דיכטר:>
לא.

<מיכל רוזין (מרצ):>
בוודאי שמשרד הביטחון בתמונה.

<היו"ר אבי דיכטר:>
אם היית אומר לי על משרד החינוך, אני יכול להבין כי זה בין המלש"בית לבין משרד החינוך.

<עפר שלח (יש עתיד):>
אתה טועה. לצורך העניין הן תחת משרד הביטחון.

<מיכל רוזין (מרצ):>
לחלוטין.

<עפר שלח (יש עתיד):>
גם חרדים למשל נדרשים להתייצב בבקו"ם.

<היו"ר אבי דיכטר:>
משרד הביטחון אומר למלש"בית או החוק אומר למלש"בית שכל מלש"בית באשר היא יכולה לפנות לדיין אם היא מבקשת להצהיר.

<עפר שלח (יש עתיד):>
כל שינוי כזה צריך לבוא ממשרד הביטחון.

<היו"ר אבי דיכטר:>
לא. אני רוצה להבהיר את גבולות הדיון. אנחנו לא עוסקים בסמכות אחרת זולת דיין או שופט שבפניו מלש"בית יכולה להצהיר. זה לא עניינו של הדיון הזה. הדיון הזה עוסק אך ורק במקום שבו המלש"בית יכולה להצהיר והאם היא מצהירה על פי כוונת החוק, לשון החוק ורוח החוק.

<עפר שלח (יש עתיד):>
אני טוען שאת המקום הזה יכול לשנות רק משרד הביטחון.

<מיכל רוזין (מרצ):>
נכון. לא משרד החינוך.

<עליזה לביא (יש עתיד):>
ולא להביא לתוך בתי הספר.

<היו"ר אבי דיכטר:>
במקרה לגמרי נמצא אתנו כאן נציג משרד המשפטים שיכול לתת את התשובה.

<אורי מקלב (יהדות התורה):>
השאלה צריכה להיות האם כתוב בחוק שההכרה צריכה להיות בפני בית דין או לפני דיין או שופט. מה כתוב בחוק?

<דרור גרנית:>
לפני דיין או שופט.

<היו"ר אבי דיכטר:>
חברים, אני לא רוצה להתחיל להשתמש כאן בסמכות הרבה יתר כוחנית מהפטיש. דרור, כדי להמשיך בדיון על קרקע מוצקה, אני מבקש שתיתן תשובה האם הסמכות לקבוע את המקום שבו המלש"בית נותנת הצהרה בפני שופט או דיין, האם המקום הזה הוא בסמכותו של משרד הביטחון או משרד אחר.

<דרור גרנית:>
התשובה היא לא זה ולא זה. 

<היו"ר אבי דיכטר:>
תמיד קיבלנו מכם תשובות חדות. אני שמח.

<דרור גרנית:>
אני אתחיל משופטים ואני שוב אומר שזאת שאלה שיש עליה איזושהי מחלוקת שלא נפתרה אצלנו במשרד לגמרי. דיברנו עליה כבר בסיבוב הקודם כי השאלה עלתה כבר קודם. השאלה היא איך מפעיל שופט או דיין את סמכותו ואיפה סמכותו.

נגיד רגע מה לא שנוי במחלוקת. ניקח דוגמה. שופט הולך ברחוב, רואה שני אנשים רבים ביניהם ומתווכחים, האם יכול השופט ברחוב לומר, רגע, אני שופט, אני אכריע בסכסוך ביניכם? התשובה היא, בוודאי לא. סמכותו של שופט היא באולמו והסיבה לכך היא שהשופט, אמנם באופן אישי הוא שופט גם כשהוא יוצא לרחוב והמעמד הזה והסטטוס הזה אתו כל הזמן, 24/7, אבל הכוח שלו להכריע בסכסוך הוא בתוך המסגרת הדיונית והמשפטית.

<יעקב פרי (יש עתיד):>
יש את מקור הסמכות.

<היו"ר אבי דיכטר:>
הוא מנסה להסביר את מקור הסמכות. אנחנו פשוט לא נותנים לו.

<יעקב פרי (יש עתיד):>
מקור הסמכות הוא חוק שירות ביטחון.

<דרור גרנית:>
לא. מקור הסמכות לפעולה הספציפית של גביית ההצהרה הוא חוק שירות ביטחון. יש סעיף בחוק בתי המשפט שמתייחס איך בתי משפט פועלים ומדבר על כך שבתי משפט יפעלו באולמם ומאפשר להם לתת במקרים חריגים ונדירים. יש פסק דין של העליון - - -
<יעקב פרי (יש עתיד):>
זאת אומרת שאני בא להצהיר בפני שופט ושופט יכול לומר לי שזה לא נכון, תתגייס לצבא?

<דרור גרנית:>
לא. יש כאן שאלה אחת על הסמכות המהותית שהיא סמכות של סעיף 40 שדיברתי עליה קודם. זאת הסמכות המהותית לגבות את ההצהרה. הזכות של הפרט, של הנערה עצמה, זאת זכות שעומדת לה. עכשיו אנחנו בשאלה איך בית משפט מפעיל את סמכותו ואיך דיין מפעיל את סמכותו ובאיזו מסגרת.

התשובה הבסיסית היא ששופט וגם דיין של בית דין רבני, יש סעיף אחר בתקנות בתי הדין הרבניים שמדבר על כך שהכלל הבסיסי הוא ששופט או דיין מפעיל סמכות שיפוטית במסגרת בית משפט וזאת משום שהוא צריך את המעטפת השלמה של אגרות שישתלמו, של סדרי דין שייקבעו, של עצם המבנה של חדר בית המשפט כשיש דיון בין שני צדדים. ולכן, ככלל, בתי משפט וגם דיינים לא אמורים לצאת מהאולם שלהם ולהפעיל את הסמכויות מחוץ לאולם שלהם.

<היו"ר אבי דיכטר:>
אני רוצה שתהיה ספציפי. האם הצהרה של מלש"בית היא בגדר המקרים החריגים שאתה מדבר עליהם?

<דרור גרנית:>
זאת המחלוקת. הסיבה למחלוקת הזאת או האלה הזאת שקיימת אצלנו היא בעצם השאלה האם הפעולה הזאת לפי סעיף 40, האם היא פעולה שיפוטית שלכן צריכה להישאר בתוך האולם.

<מיכל רוזין (מרצ):>
מה אומרות התקנות מכוח הסעיף?

<דרור גרנית:>
תרשו לי להשלים את הקונטקסט. אמרתי שעוד אין לי תשובה חדה על זה. השאלה היא האם הפעולה הזאת של גביית הצהרה על פי סעיף 40, האם באופן עקרוני לא אמורים לצאת מאולם בית המשפט או שמא זאת פעולה מינהלית, בעצם סוג של סמכות מאוד חריגה שנתן המחוקק לרשות שופטת לקיים אולם מינהלי שאז יכול שהיא תיעשה מחוץ לאולם בית המשפט ויכול השופט או הדיין, בכובע מינהלי שניתן לו, בהנחה שזאת אכן פעולה מינהלית, להפעיל את הסמכות הזאת מחוץ לאולמו - - -

<עליזה לביא (יש עתיד):>
יש משהו דומה לזה?

<מיכל רוזין (מרצ):>
האם התקנות לא חייבו פתיחת תיק בבית דין רבני?

<קריאה:>
לא.

<ענת ברקו (הליכוד):>
אגרה.

<דרור גרנית:>
התקנות מחייבות אגרה.

<ענת ברקו (הליכוד):>
עכשיו זה גם בלי אגרה.

<מיכל רוזין (מרצ):>
זה פתיחת תיק.

<דרור גרנית:>
אין מחלוקת, לפחות עד כמה שאני יודע, שהאגרה בסך חמישים שקלים או סדר גודל כזה, הן מחויבות לשלם גם לטובת הפעלת הסמכות. בכל מקרה, צריך את המעטפת של האגרות שהן חלק מהמעטפת הכללית.

השאלה אם יכול שופט או דיין להפעיל את הסמכות הספציפית הזאת, האם היא סמכות מינהלית ומזה נגזר שאפשר להפעיל אותה מחוץ לאולם, זאת שאלה שעוד לא הכרענו בה.

<עפר שלח (יש עתיד):>
יש סמכות מינהלית אחרת כלשהי ששופט מפעיל מחוץ לאולם?

<עליזה לביא (יש עתיד):>
תן לנו דוגמה.

<ענת ברקו (הליכוד):>
זאת סמכות מינהלית המונית. זאת לא סתם סמכות. זה לא מדיד.

<דרור גרנית:>
 ככלל, מאוד מאוד חריג ונדיר שבתי המשפט מפעילים סמכויות מינהליות ביי דפנישן היות והרעיון הוא שהרשות המינהלית היא הרשות המבצעת והרשות השופטת היא שופטת. לכן עצם הפקדת הסמכות הזאת בידי שופט או דיין לכתחילה היא חריגה מהסטנדרט התפיסתי הבסיסי.

<מיכל רוזין (מרצ):>
אתה יכול לעמוד על התקנות מכוח הסעיף? כלומר, מה מסדירות התקנות? 

<דרור גרנית:>
לאיזה תקנות גברתי מתכוונת?

<מיכל רוזין (מרצ):>
התקנות של הסעיף.

<דרור גרנית:>
סעיף 40?

<מיכל רוזין (מרצ):>
כן. זה מה שמנסים לשנות.

<דרור גרנית:>
אין כאן דיון על שינוי התקנות. אלה תקנות של שר הביטחון.

<היו"ר אבי דיכטר:>
אני שמח על השאלה אבל היא לא רלוונטית לדיון הזה. הדיון הזה הוא דיון שנקבע ובאופן חריג הוא נקבע כבר פעם שנייה או דיון נוסף שעוסק בדיוק בסוגיה שנגע בה דרור. לצערי הוא לא נתן לנו תשובה, האם מתן ההצהרה של המלש"בית הוא בתחום של משרד הביטחון או בתחום של משרד החינוך. אין מענה לפחות עד עכשיו.
<דרור גרנית:>
משרד החינוך מבחינה משפטית כך או כך או כך, אין לו סמכות. הוא לא הגוף השיפוטי בפניו מצהירים.

<היו"ר אבי דיכטר:>
לא. הוא נותן את האכסניה.

<דרור גרנית:>
הוא גם לא נותן את האכסניה.

<היו"ר אבי דיכטר:>
האם הוא מוסמך לספק את האכסניה? אם לשיטתו של נציג משרד החינוך האכסניה הרלוונטית היא מועצות אזוריות, עיריות וכולי, זה מעביר אותנו למשרד הפנים. האם הם מוסמכים לתת את האכסניה? 

<דרור גרנית:>
בשאלה הזאת, שוב אני אומר, גם בגישה - - -

<עמר בר-לב (המחנה הציוני):>
מה שרלוונטי הוא שמשרד החינוך אומר שהאכסניה היא לא בבתי ספר.

<היו"ר אבי דיכטר:>
נכון.

<קריאה:>
כן, אבל הוא מוכן שזה יהיה במקום אחר.

<היו"ר אבי דיכטר:>
אנחנו רוצים לשמוע את השורה התחתונה של דרור.

<דרור גרנית:>
גם לפי העמדה שאומרת, אצלנו לפחות, ושוב, זה לא התברר עד תום, גם לפי הגישה שאומרת שזאת פעולה מינהלית ולכן ניתן לבצע אותה מחוץ לאולמות בית המשפט, גם לפי הגישה הזאת שופט ודיין הם ישות שיפוטית ולכן המסגרת והפורמט שבו זה צריך להיעשות, צריך לשמר את כבודה ומראית פניה של הרשות השיפוטית באשר היא הולכת ובאשר היא מפעילה כוח מינהלי לפי הגישה הזאת במקרה הספציפי הזה. מועצה דתית יכולה להיות באופן תיאורטי ולא מוזר והזוי לחלוטין.

<איילת לוי:>
אבל זה רק בהנחה שאתה מקבל את הגישה שאפשר להצהיר בפני דיין שלא יושב בבית הדין הרבני, שזו גישה שלא הוכרעה עדיין במשרד המשפטים.

<דרור גרנית:>
נכון. 

<עליזה לביא (יש עתיד):>
ומישהו כאן ניצל את זה. 

<אורי מקלב (יהדות התורה):>
מהי ההצהרה? ההצהרה היא שהמצהיר צריך להצהיר? השופט צריך להיות איזו דמות או רק לקבי את ההצהרה?

<מיכל רוזין (מרצ):>
לא. הוא אומר לך הפוך. מה הסמכות של הדיין לקבל את ההצהרה.

<היו"ר אבי דיכטר:>
אומר לכם נציג משרד המשפטים שהם לא גיבשו עמדה. אגב, אני חושב שזו אחת הבעיות.

<עליזה לביא (יש עתיד):>
הוא אומר שזאת סוגיה שלא הוכרעה. הוא אמר את זה גם בפעם שעברה.

<היו"ר אבי דיכטר:>
אבל חשבנו שעד הדיון הזה תהיה עמדה. כנראה שארבעה חודשים זה לא מספיק זמן.
<עליזה לביא (יש עתיד):>
בינתיים בבתי הספר ובאולפנות ממשיכים לעשות את אותו דבר. אנחנו מקבלים על זה הרבה מאוד תלונות.

<היו"ר אבי דיכטר:>
כבר נאמרה עמדת משרד החינוך. אנחנו תכף נעסוק בזה בהתייחסויות שלכם.

<עליזה לביא (יש עתיד):>
משרד החינוך החליף נציגים. לא עבר שום מידע, עד כמה שאנחנו יודעים, בעניין הזה, לצערי הרב.

<היו"ר אבי דיכטר:>
תוכלי אחר כך לחזור בשאלה. אני רוצה למצות את משרד המשפטים.
<דרור גרנית:>
אני אקריא את סעיף 40 ואני אהיה יותר מדויק. "מיועדת לשירות ביטחון שהצהירה בכתב לפי סעיף 15 לפקודת הראיות (נוסח חדש), התשל"ו-1971 בפני שופט או דיין בבית הדין רבני, שלושה אלה: טעמים שבהכרה דתית מונעים אותה מלשרת בשירות ביטחון, היא שומרת כשרות בבית ומחוצה לה, היא אינה נוסעת בשבת, תהא פטורה מחובת שירות ביטחון לאחר שתמסור את התצהיר באופן ובמועד שייקבעו בתקנות לפוקד שהוסמך לכך".
בתקנות כאמור נקבע שהמסירה תהיה או במסירה אישית או בדואר רשום.

אתה כן מעלה כאן את השאלה שהיא שאלה שגם היא מורכבת וגם רכישה במובנים מסוימים. כאשר היא באה בפני אותו שופט או דיין, מה תפקידו. גם על הנושא הזה, אני אתחיל מהרגישות. הרגישות שבעצם השאלה הזאת היא באמירה שאנחנו כמשרד משפטים נחווה דעה – אנחנו כמשרד משפטים, חלק מהרשות המבצעת – על מה אופן הפעולה הנכון שרשות שופטת צריכה להפעיל את האופן השיפוטי, המינהלי, סימן שאלה. 

אחרי שאמרתי זאת, קונספטואלית מקובל יחסית אצלנו שניתן בידי שופט או דיין - - -

<אורי מקלב (יהדות התורה):>
כדי להחמיר את ההצהרה. לתת מסגרת להצהרה ולא משהו אחר. אתה מצהיר בפניו.
<קריאה:>
אז למה לא בפני נוטריון?

<אורי מקלב (יהדות התורה):>
השופט לא יכול לחקור אותה. 

<היו"ר אבי דיכטר:>
חברי הכנסת, אנחנו יכולים לנהל את הדיון בינינו לאחר מכן.

<דרור גרנית:>
הנקודה הזאת של איך אמור השופט או הדיין להתייחס להצהרה, הנקודה לא התחדדה עד תום אצלנו בדיון אבל עד כמה שאני הבנתי את הדיון שהתקיים אצלנו דווקא מוסכם שכן יכול השופט או הדיין לשאול אותה שאלות ולראות מי הדמות שעומדת בפניו.

<מיכל רוזין (מרצ):>
היא יכולה לחתום בפני עורך דין.

<דרור גרנית:>
ההשוואה להצהרה בפני עורך דין בעיני היא השוואה שגויה ואני אסביר למה. כשאתה מצהיר הצהרה בפני עורך דין, כל מה שהוא מצהיר, עורך הדין לא מאמת את העובדות. הוא לא קובע את העובדות. זה ההבדל.
<מיכל רוזין (מרצ):>
אני מדברת על כך שהוא מאמת מול תעודת הזהות ומי הבן אדם שעומד מולו. על זה דיברתי.

<קריאה:>
הוא לא משאיר שיפוטיות. הוא לא שופט. הוא לא דיין.

<דרור גרנית:>
כשאדם מצהיר בפני עורך דין, עורך הדין לא מאשר את העובדות המוצהרות. הוא מאשר שהוא הזהיר את המצהיר שהוא מחויב להצהיר אמת לפי פקודת הראיות וכולי ושאם לא כן, יישא בעונשים הקבועים בחוק. זה הדבר היחיד שעורך הדין מאשר, שהוא זיהה את פלוני ושהוא הזהיר אותו את האזהרה. לעומת זאת, וכאן ההבדל, למה זה הופקד בידי שופט או דיין? שופט או דיין הם ערכאה שיפוטית. ערכאה שיפוטית היא פקט פיינדר במשפט המקובל. זאת אומרת, הם קובעים את העובדות. הם מכריעים בדין על סמך קביעת העובדות ולכן הם קובעים את העובדות לגופן. זאת לא סתם הצהרה אלא הם אמורים באופן תיאורטי עקרוני בכל הליך שיפוטי לקבוע את העובדות לגופן.

<אבנר פורת:>
אם זה הליך שיפוטי.

<דרור גרנית:>
אם זה הליך שיפוטי. הטענה אומרת ששמנו את זה בפני שופט או דיין כי זאת המהות.

<אבנר פורת:>
איך שופט יכול לבדוק אם היא שומרת כשרות או לא? זה בלתי אפשרי. זה לא יכול להיות.

<ענת ברקו (הליכוד):>
ברור. יש הרבה מאוד הצהרות כזב. כולם יודעים שזה שקר אחד גדול. פטורים המוניים.

<דרור גרנית:>
אמרתי שסעיף 40 הוא סעיף מאוד חריג. הוא חריג בעצם העובדה שהופקדה סמכות מינהלית ככל שאנחנו תופסים אותה כסמכות מינהלית והיא בעצם שיפוטית. 

<יעקב אשר (יהדות התורה):>
זה מעמד יותר גבוה. 

<דרור גרנית:>
שוב אני אומר שהשאלה איך אמור דיין או שופט לנהל את הסיטואציה הזאת כאשר היא באה ומצהירה.

<היו"ר אבי דיכטר:>
דרור, סיים את הטיעונים.

<דרור גרנית:>
סיימתי את ההסבר. ההסבר הבסיסי אומר שדיין או שופט זה לא כמו הצהרה בפני עורך דין. הוא ה-פקט פיינדר. הוא אמור באופן עקרוני מהותי לקבוע את העבודות למהותן. כן היינו מצפים, בוודאי כאשר הוא מחליט, אורגן מינהלי, שהוא יעשה איזשהו - - -
<היו"ר אבי דיכטר:>
בשורה התחתונה תסביר לחברי הכנסת, כשזה הליך שיפוטי לעומת הליך מינהלי, משהו שלא הכרעתם בו עדיין, את ההבדל שבין החבל שניתן לדיין או לשופט אם זה הליך שיפוטי או אם זה הליך מינהלי.
<דרור גרנית:>
שוב, השאלה היא עד כמה. הדיון הזה הוא דיון על היקף סמכותו או עוצמת סמכותו או איך מתפרסת סמכותו של אותו שופט או דיין. יש סעיף בחוק בתי המשפט, יש תקנה בתקנות בתי הדין הרבניים שמאפשרת לשופט או לדיין להפעיל כוח או סמכות מחוץ לאולם בית המשפט אבל בכל מקרה זה כחריג נדיר למקרים ספציפיים וזה צומצם גם בפסיקה. 

<שגיא אגמון:>
אם החל הליך. כל עוד לא פתחת הליך בבית הדין, הדיין בכלל לא יכול לקבל החלטה כזאת.

<דרור גרנית:>
נכון.

<שגיא אגמון:>
זאת המהות כאן.

<דרור גרנית:>
לענייננו אני אומר שההליך נפתח בעצם ואין מחלוקת ואין שינוי כלשהו לפחות עד כאן, שהבנות יצטרכו לשלם את האגרה ובתשלום האגרה הן בעצם פותחות את ההליך. הן נוטלות את היוזמה לידיהן ופותחות את ההליך בתוך המערכת השיפוטית. אבל ההפעלה של הסמכות, שוב, גם בהליך שיפוטי אפשר לצאת מהאולם אבל זה החריג הנדיר. בסיטואציה של הליך שיפוטי, בהנחה שזה הליך מינהלי ולא הליך שיפוטי, זה מגמיש את הכללים באיזשהו אופן.

<היו"ר אבי דיכטר:>
תודה רבה. משרד הביטחון.

<עפר שלח (יש עתיד):>
רגע. שאלה. מי תיקן את התקנות שציטטת? שר הביטחון.

<דרור גרנית:>
התקנות לפי סעיף 40?

<עפר שלח (יש עתיד):>
כן. כל החוק ובתוכו סעיף 40.

<דרור גרנית:>
כן. כמובן שזה שר הביטחון.

<היו"ר אבי דיכטר:>
משרד הביטחון, בבקשה. צה"ל.

<צחי רביבו:>
שלום. אני סגן מפקד מיטב. אני אתן לך כמה נתונים שנראה לי שהם חשובים לשיח שמתקיים כאן. קודם כל, אנחנו מדברים על 16 אלף הצהרות בשנתון. מעל 16 אלף. היקף כזה הוא היקף מאוד רחב. אני יודע לדבר על עובדות ואני אתמקד בעובדות. לכן 16 אלף הצהרות מגיעות אלינו. תהליך בדיקת הצהרה כצה"ל, כפוקדים, במה שנגע כאן דרור, החומר מגיע לפוקד, אפרופו הוא מגיע כחומר מקורי ולא העתק. כאשר מגיעה המלש"בית, מוסד הלימודים שלה והתצהיר הוא הדבר הכי קל לפוקד לוודא, לאמת ולסגור את האירוע בהיבט של קבלת ההחלטה. אימות הדברים. במקרה שזה מגיע בדואר רשום, לעתים אתה משלים בדיקות על מוסד הלימודים וכולי כי יש שוני בין מוסד חילוני למוסד דתי. אלה הפעולות שאנחנו עושים. מבחינת העובדות, זה ציר העובדות בתהליך אתו אנחנו עובדים והוא מאוד מאוד פשוט.

יש לנו מקרים בהם אנחנו נתקלים כאשר התצהיר לא מדויק. אנחנו מקיימים פעולות שאתה מכיר אותן.

<ענת ברקו (הליכוד):>
כמה מתך ה-16 אלף אתם מאשרים?

<צחי רביבו:>
בערך בהיקף של כ-14,500.

<ענת ברקו (הליכוד):>
הרוב.

<צחי רביבו:>
זה הנתון. אני מדבר עובדות.

<עליזה לביא (יש עתיד):>
כמה מגיע מהחינוך הממלכתי דתי?

<צחי רביבו:>
כ-14 אלף. חרדי אמרת או ממלכתי דתי?

<עליזה לביא (יש עתיד):>
חרדי, ממלכתי דתי.

<צחי רביבו:>
תכף אתן לך את הנתון.

<ענת ברקו (הליכוד):>
זה לא כולל שחרורים מפאת דת ומצפון? תוך כדי שירות הן נזכרות שהן דתיות? זה גם קורה.

<צחי רביבו:>
זה התהליך הקדם צבאי של מועמדת לשירות ביטחון. יש לך ועדות שלעתים המלש"בית מגיעה מרקע מסוים. אלה היקפים מאוד קטנים. כמאה בשנתון. יש לך ועדות מצפון שגם הן בהיקף מאוד קטן. במהלך השירות גם ההיקף הוא מאוד מאוד קטן. אנחנו מדברים על עשרות בודדות. זאת אומרת, התהליך המרכזי שדובר פה, הגורף, הוא מעל 16 אלף הצהרות בשנתון.
<ענת ברקו (הליכוד):>
אולי תדגיש שאם זאת הצהרת כזב, אתם לא רשאים לגייס אותה ולא רשאים לנקוט הליכים נגדה.

<צחי רביבו:>
לא. 

<ענת ברקו (הליכוד):>
מה אתם עושים?

<צחי רביבו:>
כשאנחנו נתקלים בתצהיר שהוא לא בהלימה לתצהיר, אנחנו מחייבים את המלש"בית בשירות.

<עפר שלח (יש עתיד):>
אתם לא יכולים.

<ענת ברקו (הליכוד):>
לא, אחרי שנתת לה פטור.

<עפר שלח (יש עתיד):>
חוק שלי שעמד לשנות את זה, הפיל אחד – שר החקלאות הנוכחי שהוא זה שמבקש את זה.

<ענת ברקו (הליכוד):>
אחרי שנתת פטור.

<צחי רביבו:>
אם המלש"בית לא קיבלה את הפטור מצה"ל, באפשרותנו לא לקבל את התצהיר לאור הדברים שאנחנו מוצאים ולחייב אותה בשירות. אם קיבלנו את התצהיר והיא קיבלה את הפטור, מאותו רגע לא ניתן לגעת בה. זאת לשון החוק. אלה העובדות.

<ענת ברקו (הליכוד):>
זאת התשובה.

<היו"ר אבי דיכטר:>
לעניין הדיון עצמו שעוסק בכוונה, ברצון לשנות או מציאות כפי שחלק מחברי הכנסת אמרו, שמתן ההצהרה מתבצע בתוך מוסדות הלימוד. איפה אתם בתמונה הזאת? מה עמדתכם?

<עליזה לביא (יש עתיד):>
אתה יודע שזה קורה?

<צחי רביבו:>
אני ידעתי שזה קרה בשיח שלי עם אלומה. אנחנו חושבים שנכון לאפשר למועמד לשירות ביטחון להגיע למקום שמאפשר לו לקבל את ההחלטה אם להצהיר או לא. זאת אומרת, קודם כל החופש של אותו תלמיד או תלמידה – במקרה הזה תלמידה. לעניין ההגעה לבתי ספר, נשמעה כאן עמדת משרד החינוך. אני לא משרד הביטחון, אני צה"ל ואני אעשה מה שהדרג המדיני יאמר לי, ואני אומר את זה ברצינות. אבל אני חושב שנכון ללכת למקומות בהם אנחנו גם מקלים, אם ניתן להקל במרחק.

<ענת ברקו (הליכוד):>
תעשה את זה גם לגבי מתגייסים.

<צחי רביבו:>
לגבי מתגייסים, את אמרת כאן משהו. יש פעולות שאנחנו רוצים להנגיש את העברת המידע ותו לא. זאת אומרת, אנחנו כן מנגישים העברת מידע אבל לא את המיקום.

<ענת ברקו (הליכוד):>
חיול.

<עליזה לביא (יש עתיד):>
הניסיון להקל הופך להיות כלי משטור נגד הבנות. הפחדה. איום בציוני המגן ועוד כלים של בית הספר.

<צחי רביבו:>
לא אנחנו יזמנו את זה.

<היו"ר אבי דיכטר:>
אומרת לך חברת הכנסת עליזה לביא, ותרשי לי לתרגם אותך לשפה פרקטית, זה שכאשר אתה מקבל את ההצהרה, אתה יכול לבדוק את אמיתותה או אי אמיתותה. אתה לא יכול לבדוק את הנסיבות שבהן המצהירה עשתה את זה, האם היא עשתה את זה בלב פתוח ובנפש חפצה או שעשתה את זה תחת לחץ כלשהי. השאלה שלה בהקשר הזה היא היכן עמדתכם. אנחנו מסתובבים סביב הנושא ואני שואל איפה עמדתכם בנושא הזה.

<עמר בר-לב (המחנה הציוני):>
יש לי עוד שאלה לצחי בעניין הזה. זה שאתם רוצים להקל, זה מצוין. אני שואל אם הרצון הזה להקל על בנות הוא שונה מהרצון להקל על כל מלש"ב מבחינת המיקום.

<צחי רביבו:>
חידדת את השאלה ואני אענה.

<עמר בר-לב (המחנה הציוני):>
והאם משום מה יש לכם רשות להקל עליהן יותר מאשר על מלש"ב אחר.

<צחי רביבו:>
חידוד מצוין של שאלה והפעם אני אדאג שלא יעצרו אותי כי אני אענה ברצף. אנחנו מבקשים להקל על כל המלש"בים באשר הם בהעברת החומר אלינו. זאת עמדתנו באופן ברור. זאת אומרת, ברגע שמאפשרים להעביר או מסמך רפואי - - -

<עמר בר-לב (המחנה הציוני):>
אבל כאן זאת לא העברה.

<ענת ברקו (הליכוד):>
זה לא רק העברת חומר.

<צחי רביבו:>
אמרתי שעמדתנו היא להקל בהעברת החומר בלבד.
<עמר בר-לב (המחנה הציוני):>
כלומר, התשובה היא לא.

<צחי רביבו:>
לכל המלש"בים באשר הם מלש"בים ומלש"ביות.

<ענת ברקו (הליכוד):>
תגיד לא.

<מיקי לוי (יש עתיד):>
אני מבקש הערה לעניין הזה. חלק מזה שהוא מקבל 16 אלף בקשות לפטור נתון לכך שהשירות הלאומי האזרחי שבעבר על פי החלטת ממשלה מ-2007 היה יכול לגשת לאותן בנות ובנים שקיבלו פטור רק אחרי שקיבלו פטור, אני מודה שהעניין הזה שעסקתי בו בשירות הלאומי האזרחי במשך תשעה חודשים ברח לי מתחת לרדאר והיום השירות הלאומי האזרחי עם השליחים האחרים ניגש לבנות טרם קבלת הפטור וכבר אומר להן שלא יתגייסו אלא תבואו לשירות הלאומי.

<מרדכי יוגב (הבית היהודי):>
אדוני היושב ראש, יש כאן הסתה. הוא לא יכול לעשות שום דבר סטטוטורי. היית שוטר בכיר ואתה לא מדייק בדבריך. זאת הסתה. הוא לא יכול לעשות שום דבר סטטוטורי.

<עליזה לביא (יש עתיד):>
למה הגענו לדיון הזה?

<מרדכי יוגב (הבית היהודי):>
כי את מסיתה.

<עליזה לביא (יש עתיד):>
אני מסיתה?

<מרדכי יוגב (הבית היהודי):>
אמרת שבדם ואש יהודה תקום.

<עליזה לביא (יש עתיד):>
למה הגענו לדיון הזה?

<מרדכי יוגב (הבית היהודי):>
רבות מהבנות הדתיות מתגייסות.

<ענת ברקו (הליכוד):>
נכון ויש אנשים שרוצים להפחית את מספר הבנות שמתגייסות. אתה יודע כמה זה חשוב שבנות דתיות יתגייסו.

<מרדכי יוגב (הבית היהודי):>
הדיון הוא לא דיון טכני. גם אני בעד גיוס.

<ענת ברקו (הליכוד):>
שחרורים המוניים כאלה.

<מרדכי יוגב (הבית היהודי):>
אלה לא שחרורים המוניים.

<ענת ברקו (הליכוד):>
יום אחרי כן מצטלמות עם בקיני. 

<מרדכי יוגב (הבית היהודי):>
היום יש ביטול הצהרות בגלל בקיני. תשאלי את צחי. יש ביטול הצהרות בגלל זה.

<ענת ברקו (הליכוד):>
צריך להקל על זה? אתה בעד שיקלו על זה?

<מרדכי יוגב (הבית היהודי):>
לא מקלים.

<ענת ברקו (הליכוד):>
שיבואו ללשכת הגיוס. אתה לא מגן על חיילי צה"ל אלא על המתגייסות.

<היו"ר אבי דיכטר:>
חברי הכנסת, תודה רבה. אני רוצה לשמוע את הרשות שעוסקת בשירות לאומי מאחר ובסופו של דבר הופנו לא מעט אלומות לעברכם. בקצרה. אני רוצה לומר לכם שבשעה 11:00 הדיון יסתיים כי אין לנו מנדט להמשיך אותו דקה אחרי כן וגם לא שנייה אחר כך.

<מיכל רוזין (מרצ):>
עוד לא הגענו למסקנות.

<היו"ר אבי דיכטר:>
נכון. באופן חריג בכנסת זה הדיון הראשון שלא הגענו בו למסקנות.

<מוטי אלמליח:>
בוקר טוב. סמנכ"ל תקציבים ופיקוח ברשות השירות האזרחי. קודם כל, כל המהלך הזה נועד, כמו שאמר ידידי ממשרד החינוך, להקל על אותן בנות שגרות בפריפריה ואין בית דין רבני סמוך למקום מגוריהם. מכאן נובע כל המהלך הזה.

<ענת ברקו (הליכוד):>
למה צריך להקל? מי שמקבלת פטור, למה צריך להקל עליה? מי שמתגייס, מקלים עליו?

<היו"ר אבי דיכטר:>
ענת, הקציתי לך שלוש דקות קודם, לא הפרעתי לך למרות שהיה לי קשה.

<מוטי אלמליח:>
אחרי הדיון שמענו את מה שעלה כאן ואת הנושא הזה שיכול להיות איזשהו לחץ חברתי.

<ענת ברקו (הליכוד):>
לא חשבתם על זה קודם.

<מוטי אלמליח:>
חשבנו על זה אחרי הדיון.

<ענת ברקו (הליכוד):>
איזו היתממות. רק אחרי הדיון.

<מוטי אלמליח:>
לכן אנחנו יורדים מהרעיון הזה. דיברנו עם יושב ראש חבר המועצות הדתיות כדי לאפשר הנגשה של אותם מקומות בכל רשות מקומית במשרדי המועצה הדתית.

<ענת ברקו (הליכוד):>
אתה רוצה שיהיו לך יותר בנות בשירות הלאומי ושהן לא יתגייסו.

<מוטי אלמליח:>
לא.

<ענת ברקו (הליכוד):>
זה מה שאתה רוצה. אתה רוצה שמי שדתייה, היא לא תתגייס.

<עליזה לביא (יש עתיד):>
מה פתאום המועצה הדתית?

<ענת ברקו (הליכוד):>
צריך לקצץ במכסות לשירות הלאומי. אסור לתת להם להתפרע כך.

<יפעת סלע:>
אני מנכ"ל עמותת אלומה ועוסקת מזה 15 שנים במתן מידע, ייעוץ והכוון לבנות דתיות שרוצות לשרת בצבא. כל הדיון הזה נולד בעקבות שינוי בהתנהלות ולא שינוי בחקיקה של מינהלת השירות האזרחי ומשרד החינוך שבאה בעקבות עלייה בשיעור הנשים הדתיות המתגייסות לצה"ל. בשל כך נולד הדיון הזה.

הנתון הוא שבשנת 2010 התגייסו 935 בנות לצה"ל ובשנת 2016 התגייסו לצה"ל 2,459 בנות בוגרות מערכת החינוך הממלכתי דתי. בתגובה למהלך הזה נולד הדיון הזה ונולד השינוי במסגרתו נעשתה הקלה לבנות הדתיות. שבעים שנים מדינת ישראל לא הקלה עליהן ואחרי שבעים שנים, החליטו שצריך להקל עליהן ולהביא את הדיינים לתוך בתי הספר. זה קרה בין שני הדיונים האלה, גם במוסדות של החינוך הממלכתי דתי שמתארגן בכמה פורמטים וזה קרה באולפנות של מרכז ישיבות בני עקיבא וגם בתיכונים אחרים במרכז הארץ. זה קרה יותר מפעם אחת.

מינהלת השירות האזרחי והחמד מארגנים, וזה בסדר, זה בהתאם למשנת החמד שמכוון את הבנות לשירות לאומי, ארגנו גם בשבוע שעבר בארנה בירושלים שם היו 7,000 בנות לפני שירות, שמיניסטיות, ובנות שכרגע משרתות בשירות לאומי. קרי, מתבצעות פעולות.

אני לא נכנסת כרגע למה לא. לדעתי דיברו כאן 55 דקות על מה לא ואני מבקשת לדבר על מה כן. אני חושבת שצריכה לצאת מכאן החלטה, משהו מאוד מאוד קונקרטי, שאומרת מה לא. מהיום ואילך משרד החינוך אומר וגם עושה ומוציא בכתב לכלל מנהלי החמד שלא ייכנס דיין לבית הספר בשום צורה ואופן. בנוסף לכך, שלא תצא הסעה מבית הספר לשום מוסד אחר. מועצה דתית, מועצה אזורית, לא אכפת לי איפה, אבל שלא תצא הסעה מבית הספר ושבית הספר יהיה מנותק לחלוטין מההחלטה הפרטנית של הבת והוריה אם היא כן או לא רוצה לשרת בצה"ל. 

הדבר השלישי. לא יעלה על הדעת שכאשר כל כך הרבה בנות מתגייסות לצה"ל – אמרתי, 2,459 מתוך 7,000 בנות דתיות, אני יודעת שזאת ועדת חוץ וביטחון ולא ועדת החינוך אבל יחד עם זאת אני חושבת, ואני קוראת כאן קריאה, שמערכת החינוך הממלכתית דתית תתגאה בבנותיה שעושות חיל במהלך השירות הצבאי שלהן ומוסיפות קודש ואור למדינת ישראל כולה ולצה"ל בפרט ותיתן מידע וייעוץ והכוונה פרטני, לא בריש גלה בתוך בית הספר אבל בתוך בית הספר, לקראת שירות צבאי לבנות שמעוניינות בכך. שלא תתעלם מזה כאשר אנחנו מדברים בהיקף כל כך גדול של בנות ששותפות לביטחון מדינת ישראל ועם היהודי כולו. תודה.

<אורי מקלב (יהדות התורה):>
בת שרוצה להתגייס והיא הצהירה בפני הדיין בבית הספר, היא לא יכולה אחר כך להחליט אחרת?

<ענת ברקו (הליכוד):>
כן. זה לחץ קבוצתי.

<יפעת סלע:>
אני אסביר לך. כאשר תלמידה מצהירה בכיתה י"א שזה המהלך שקורה כרגע, היא למעשה מאבדת את הזכות שלה, גם ההגיונית, להצהיר אחר כך שוב. 

<אורי מקלב (יהדות התורה):>
היא מגיעה ללשכת גיוס.

<יפעת סלע:>
הרוב מתמיינות במקביל לשירות הצבאי ולשירות הלאומי. אגב, גם צעירות חרדיות. צריך לאפשר להן את זה כי החוק מאפשר להן את זה. 

<עליזה לביא (יש עתיד):>
יש לי כאן מידע על הצהרות המוניות.

<היו"ר אבי דיכטר:>
לצערי אין לנו זמן להמשיך את הדיון אבל יש לנו זמן לסכם את מה שאנחנו רוצים לעשות.
<קריאה:>
לא דיברנו.

<היו"ר אבי דיכטר:>
לא דיברתם. צעקתם וצעקתם שלא ברשות דיבור. אלה שתי עוולות בנשימה אחת. 

אני כבר אומר לכם שיהיה דיון שלישי בנושא הזה כאן בוועדה. עד 31 בינואר אני מבקש עמדה רשמית של משרד המשפטים, האם הסוגיה הזו של דיין ושופט היא הליך שיפוטי או הליך מינהלי. יש לזה השלכות על כמה וכמה דברים. היינו צריכים לקבל את זה עד היום אבל לצערי לא קיבלנו.

<עליזה לביא (יש עתיד):>
אדוני, ההתפלפלות המשפטית הזאת מאפשרת לבתי ספר לפעול. יש הצהרות המוניות בבתי הספר.

<היו"ר אבי דיכטר:>
אני מבקש ממשרד החינוך להעביר לוועדה בכתב מה הן הנחיות משרד החינוך לבתי הספר בכל מה שקשור לכניסה של דיין ו/או שופט לצורך קבלת הצהרה מתלמיד או תלמידה בבית הספר.

<עליזה לביא (יש עתיד):>
אדוני, תקצוב זמן למשרד החינוך.

<היו"ר אבי דיכטר:>
קצבתי זימן, עד 31 בינואר. כל הדברים שביקשתי יהיו עד 31 בינואר. הדיון הבא שלנו יהיה במהלך פברואר. 

הנושא השלישי. אני מבקש ממשרד הביטחון וממשרד המשפטים להעביר בכתב את העמדות שלכם – עד ה-31 בינואר – לגבי התקנות הקיימות. האם יש לכם עמדה לגבי התקנות, שינוי התקנות, השארת התקנות, תקנות שירות ביטחון בהקשר של מתן התצהיר, האם אתם סבורים שצריך לשנות משהו, האם יש לכם כוונה לשנות משהו. הדיון הבא יהיה על עמדות חלוטות הן של משרד המשפטים, הן של משרד הביטחון והן של משרד החינוך.

אנחנו מבקשים את הדברים האלה להעביר לוועדה בכתב עד 31 בינואר. הדיון הבא יתקיים במהלך חודש פברואר.

תודה רבה. הישיבה נעולה.

הישיבה ננעלה בשעה 11:03.

